text: Frontalt mod lastbil: 54-årig dræbt
  24 september 2012 kl. 14.00
  En alvorlig ulykke ved Esbjerg kostede mandag eftermiddag en 54-årig mand livet, mens en anden mand blev alvorligt kvæstet.
  - Ulykken sker på Vestkystvejen, da en personbil trækker ud for at overhale en anden bil og kører frontalt ind i en modkørende lastbil, fortæller vagtchefen ved Syd- og Sønderjyllands Politi, Søren Strægaard.
  Manden, der blev dræbt, sad på passagersædet i personbilen, mens den kvæstede sad bag rattet.
  - Han er blevet bragt til Esbjerg Sygehus, men er udenfor livsfare, siger vagtchefen.
  Lastbilchaufføren slap fra ulykken uden kvæstelser.
  